**КОНЦЕПЦИЯ НА ИДЕС ЗА РАЗВИТИЕ НА СЧЕТОВОДНАТА И ОДИТОРСКА ПРОФЕСИЯ В БЪЛГАРИЯ**

Отчитайки необходимостта от развитие на счетоводното и одиторско законодателство, ИДЕС проведе проучване за развитието на счетоводната и одиторска професия сред одитори, съставители на финансови отчети и др. лица и институции, с цел да провери нагласите, които съществуват. Основната цел е постигане на интегритет на счетоводната професия и подобряване на финансовата отчетност под водещата роля на ИДЕС, която е единствената на този етап професионална организация и има най-голям професионален (експертен) и организационен потенциал, ресурси и опит.

Очертаха се някои от основните въпроси, на които трябва да бъдат дадени адекватни отговори в България, във връзка с бъдещото развитие на счетоводното и одиторско законодателство.

На преден план са изведени три основни теми:

1. Създаване на Национален орган по счетоводство, като независим консултативен орган за разработване на счетоводното и одиторско законодателство.
2. Създаване на професионална организация на съставителите на финансови отчети.
3. Създаване на единен регистър на съставителите на финансови отчети.

**I.** **Национален съвет по счетоводство**

Има ясно изразена подкрепа концепцията за създаването на Национален орган по счетоводство (напр. Национален съвет по счетоводство), на който да е делегирана дейността по преглед и подготовка на промени и допълнения в законите в областта на счетоводството и одита и изготвяне и развитие на национални стандарти за финансово отчитане, както и методологическа функция в областта на счетоводството в България. Последните промени в счетоводното и данъчното законодателство задълбочават значението на финансовата отчетност и необходимостта от развитие и поддържане на адекватни национални счетоводни стандарти, съобразена и с големината на предприятията и специфичните особености на средата.

Създаване на подобен независим орган е необходимо поради следните причини:

1. Към настоящия момент в страната няма изградени структура и съответен процес, където водещи специалисти в областта на счетоводството и одита, както и други заинтересовани страни (инвеститори, потребители, регулатори), да бъдат ангажирани в разработването, въвеждането и поддържането счетоводното и одиторско законодателство.
2. Поради спецификата на материята и сложността й, не е във възможностите на държавната администрация да изпълнява функцията по изготвяне, поддържане и развитие на адекватни и последователни национални стандарти за финансово отчитане, които да са в съответствие с приложимото национално и европейско законодателство, фундаменталните принципи и концептуалната рамка на финансово отчитане, така както са установени от професионалната практика

Подобен проект може да се реализира само с обединение на усилията на всички заинтересовани страни и институциите, като той не е по силите на отделна организация или институция. ИДЕС следва да започне разговори с представителите на организациите на съставителите на финансови отчети и други сродни организации, университети, държавни органи и независими регулатори, относно предприемане на съвместни действия за създаване на НСС.

**II. Създаване на единна професионална организация на съставителите на финансови отчети.**

Към настоящия момент в страната съществуват няколко организации, които обединяват съставители на финансови отчети (АССП, ИПСБ, ССБ. АСКБ и др.), като нито една от тях няма адекватна членска маса, представителност, организационни и професионални структури, и международно признание така че да отговаря на изискванията за член на IFAC и Accountancy Europe. Единствено единна професионална организация на съставителите на финансови отчети и на счетоводителите въобще може да поеме функциите на представител на тази професия, да изгради вътрешноорганизационни изисквания и механизми за спазване и контрол за поддържане на квалификацията, постигане и поддържане на професионално качество в работата, спазване на етични принципи и т. н. Преобладава разбирането, вкл. и сред членовете на ИДЕС, че такава организация следва да се развива самостоятелно, извън ИДЕС, но с активната професионална, методическа и организационна подкрепа на ИДЕС. Съответно, ИДЕС следва да инициира срещи с всички съществуващи и действащи организации и да обсъди предимствата на създаване на единна професионална организация. Възможните варианти за подход към създаване на единна професионална организация и фази през които да се премине са следните: Един такъв вариант е като начало да се създаде конфедерация на съществуващите в момента организации на основата на основни отправни принципи, като се приеме и план за постепенна интеграция и преминаване към единна организация в бъдеще. Друг възможен подход е създаването на съвършено нова организация с ясни изисквания за индивидуално и колективно членство, в която постепенно да бъдат приемани членове постигащи тези изисквания. Впоследствие би могло да се създаде подходяща форма на асоцииране на счетоводната организация, в съответната ѝ форма с ИДЕС.

**III. Създаване на единен регистър на съставителите на финансови отчети**

Този въпрос може да се обсъжда заедно с т. II., както и независимо от нея. Темата за регистъра на съставителите за финансови отчети по скоро среща подкрепа като идея и концепция, но има силно поляризиране на мненията по въпросите за това дали вписването трябва да е нормативно скрепено като задължително и какъв следва да бъде модела на функциониране и поддържане на този регистър. Въпросът трябва да се обсъди спокойно в контекста на темата за единна професионална организация на съставителите на финансови отчети, както и за ползите за гилдията и обществения интерес от създаване на подобен регистър.

Воден от професионалната си ангажираност и задължения, имайки и водещата роля и отговорност за постигане на интегритет на счетоводната професия и за подобряване на финансовата отчетност, отчитайки професионалните и обществени тенденции, виждания и мнения, ИДЕС следва да стартира задълбочени партньорски разговори с представители на националните представители на съставителите на финансови отчети за обединяване на усилията на всички ни отчитайки водещата роля и задължения на ИДЕС под организационна форма даваща възможност за ефективно и ефикасно функциониране, без да се отнема под каквато и да е форма юридическата и функционална самостоятелност на всяка организация. Приоритетна задача следва да бъде създаването и изпълването с реално съдържание на концепцията за НСС, описана по-горе. В хода на тези разговори и обсъждания следва да бъдат обсъдени с цел реализация на идеите за регистър като междинна стъпка и професионална организация на счетоводителите като крайна мярка, отчитайки всички мнения, идеи, възможности, опасности, негативни ефекти и проявления с цел да се създаде, изгради и развие работещ и жизнен за българската среда модел.

При успешен изход и резултатите естествена следваща стъпка ще бъде обединената професия с ясни цели, хоризонти и концепции за развитието си да проведе среща с представители на бизнеса и академичните среди, за да им представи своите цели и задачи, както и да ги привлече за каузата. И накрая като естествен завършек да направи срещи с представители на институциите и регулаторите, вкл. но не само Народно събрание, Министерство на финансите, НАП, Сметна палата, НСИ, БНБ и КФН.

*Настоящата концепция е разработена на база на решение на УС на ИДЕС от 18 септември 2018 година и приета с решение на УС на ИДЕС от 20 ноември 2018 година*